Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 391/14/6606	Lučenec, 12.9.2014
EEČ : 2-47-125-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec maloletej dcéry XXXXX nar. 21.05.2008, hoci bol právoplatným rozsudkom Okresného súdu v Lučenci č.k. 17P 85/2013 zo dňa 17.10.2013 zaviazaný k plateniu výživného na  vyššie uvedené maloleté dieťa mesačne vo výške 30 % zo sumy životného minima t.j. 27,13 € počnúc dňom 27.11.2013 vždy do 15-teho dňa toho ktorého mesiaca vopred k rukám matky dieťaťa XXXXX, nar. XXXXX, túto povinnosť riadne, pravidelne a v plnej výške neplnil v Poltári a inde a za obdobie 01.01.2014 doposiaľ matke dieťaťa XXXXX na výživnom dlhoval celkovú sumu 217,04 € 

lebo zanikla trestnosť činu

Odôvodnenie:
	Proti obvinenému XXXXX bolo povereným príslušníkom PZ, OO PZ v Poltári vedené trestné stíhanie pre prečin zanedbania povinnej výživy podľa  § 207 odsek 1 Trestného zákona na tom skutkovom základe, ktorý je uvedený vo výrokovej časti tohto uznesenia. 
	Po ukončení  skráteného vyšetrovania poverený príslušník PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h/ Trestného poriadku s poukazom na ustanovenie § 86 odsek 1 písm. a/ Trestného zákona. Po preskúmaní vyšetrovacieho spisu som zistila, že predmetný návrh je dôvodný.
	Obvinený  XXXXX vo svojej výpovedi uviedol, že si je vedomý vyživovacej povinnosti voči dcére XXXXX. Doznal, že vyživovaciu povinnosť neplnil pravidelne a riadne a od januára 2014 mu vznikol dlh na výživnom. Po zaslaní výzvy príslušníkmi polície na uhradenie dlhu matke dieťaťa zaslal poštovými poukážkami dňa 07.08.2014 sumu 90,- € a dňa 11.08.2014 sumu 150,- €. Celkovo teda uhradil sumu 240,- €, čím celý dlh vyrovnal a zaplatil aj bežné výživné za august 2014. 
	Výpoveď obvineného potvrdila svedkyňa - poškodená XXXXX. Uviedla, že v auguste 2014 prostredníctvom pošty prevzala od obvineného najprv sumu 90,- € a následne sumu 150,- €. Dodala, že ku dňu konania výsluchu t.j. 28.08.2014 nemá obvinený na výživnom žiadny dlh, pričom počas obdobia neplatenia výživného dieťa núdzou netrpelo. 
	Skutočnosť, že obvinený uhradil poškodenej vyššie uvedené sumy  potvrdzujú fotokópie poštových poukazov na č.l. 20-21 vyšetrovacieho spisu.
Podľa § 86  odsek 1 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 
Keďže obvinený XXXXX využil možnosť ustanovenia § 86 odsek 1 písmeno a/ Trestného zákona bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka